b'\n_START_ARTICLE_\nMerchandising\n_START_SECTION_\nVisuell merchandising\n_START_PARAGRAPH_\nVisuell merchandising dreier seg om planlegging, disponering og innredning av salgssteder \xe2\x80\x93 alt fra hylleplassering og lyssetting til utstilling og blikkfang i vinduer. M\xc3\xa5let for aktiviteten er \xc3\xa5 skape attraktive og effektive butikker ved \xc3\xa5 kombinere butikk- og bransjefaglig erfaring, metoder og verkt\xc3\xb8y med marketingstrategier, psykologisk innsikt og kreativitet. Visuell merchandising er et begrep som dekker en rekke forskjellige funksjoner og kompetanseomr\xc3\xa5der fra den tradisjonelle dekorat\xc3\xb8rrollen med fokus p\xc3\xa5 utstillingsvinduer, via salgsfremmere og demonstrat\xc3\xb8rer som viser frem produkter eller tilbyr smakspr\xc3\xb8ver i butikk til akademiske studier opp til bachelor- og mastergradsniv\xc3\xa5.'